ΓΡΑΠΤΗ ΕΡΩΤΗΣΗ P-2594/97 υποβολή: W.G. van Velzen (PPE) προς την Επιτροπή (17 Iουλίου 1997)

Θέμα: Κρατικές ενισχύσεις για έρευνα και ανάπτυξη και ο ανταγωνισμός

Προσφάτως, δημοσιεύθηκαν ειδήσεις μεταξύ άλλων και στον ολλανδικό τύπο σχετικά με τις κρατικές ενισχύσεις στον τομέα της έρευνας και της ανάπτυξης σε ορισμένα κράτη μέλη.

Παράλληλα, υπονοείται τακτικά ότι η ενίσχυση αυτή δεν συνάδει προς την Συνθήκη της Ε.Κ. και συγκεκριμένα προς τα άρθρα 92 έως και 94.Στην σελίδα 75 της Έκθεσης XXVI σχετικά με τον ανταγωνισμό (1996), αναφέρονται τέσερεις περιπτώσεις όσον αφορά τις οποίες, σύμφωνα με την Ευρωπαϊκή Επιτροπή,υπάρχουν σοβαρές υπόνοιες, μεταξύ αυτών δε. οι SGS Thomson και Philips.

Καλείται η Επιτροπή να απαντήσει στα εξής ερωτήματα:

1. Αποτελούν τόσο η υπόθεση SGS Thomson όσο και η υπόθεση Philips συγκρίσιμα ζητήματα υπό το πρίσμα του κοινοτικού δικαίου;

2. Γιατί οι δύο αυτές υποθέσεις δεν εμπίπτουν στο νέο κανονισμό- πλαίσιο για κρατικές ενισχύσεις στην έρευνα και την ανάπτυξη της 17ης Φεβρουαρίου 1996;

3. Σε τι ύψος φθάνουν οι κρατικές ενισχύσεις για έρευνα και ανάπτυξη που χορηγούνται ετησίως στη Ε.Ε. από τα κράτη μέλη; Συγκρίνονται τα ποσά αυτά με εκείνα που παρέχουν ως ενίσχυση η Ιαπωνία και οι ΗΠΑ;

Απάντηση του κ. Van Miert εξ ονόματος της Επιτροπής (22 Σεπτεμβρίου 1997)

1. Τόσο η υπόθεση SGS-Thomson όσο επίσης και η υπόθεση Philips, για τις οποίες η Επιτροπή κίνησε τη διαδικασία έρευνας, αφορούν μεμονωμένες ενισχύσεις σε επιχειρήσεις που αναπτύσσουν δραστηριότητα στον τομέα των ημιαγωγών. Η υπόθεση SGS-Thomson αφορά τεχνολογίες ολοκληρωμένων κυκλωμάτων ημιαγωγών που χρησιμοποιούνται σε τομείς όπως οι υπολογιστές, η παροχή ηλεκτρικού ρεύματος, οι τηλεπικοινωνίες, τα ηλεκτρονικά αυτοκινήτων, τα ηχητικά συστήματα, οι ασύρματες εκπομπές και σε άλλες εφαρμογές. Η υπόθεση Philips αφορά τεχνολογίες για την κατασκευή ολοκληρωμένων κυκλωμάτων ημιαγωγών που χρησιμοποιούνται σε «ψηφιακούς προσωπικούς βοηθούς» (personal digital assistants - PDAs) ή σε «ευφυείς συσκευές προσωπικής επικοινωνίας» (personal intelligent communicators - PICs).

2. Προτού κινήσει τη διαδικασία, η Επιτροπή αξιολόγησε τις υποθέσεις βάσει των κριτηρίων που καθορίζει το κοινοτικό πλαίσιο των κρατικών ενισχύσεων για την έρευνα και την ανάπτυξη που θέσπισε η Επιτροπή τον Δεκέμβριο του 1995 ((ΕΕ C 45 της 17.2.1996 )). Και στις δύο υποθέσεις πρόκειται για ενισχύσεις κατά την έννοια του άρθρου 92 παράγραφος 1 της συνθήκης ΕΚ, διότι ενίσχυση χορηγείται υπέρ μεμονωμένων επιχειρήσεων που αναπτύσσουν δραστηριότητα στον τομέα των ημιαγωγών στον οποίο υπάρχει έντονος ανταγωνισμός και εμπόριο μεταξύ των κρατών μελών. Όταν η Επιτροπή κίνησε τη διαδικασία, εξέφρασε και στις δύο υποθέσεις την αμφιβολία της ως προς τη χρησιμότητα των ενισχύσεων ως κινήτρων - πρόκειται για κίνητρα προς τις δύο επιχειρήσεις προκειμένου να αναλάβουν έρευνα που άλλως δεν θα ανελάμβαναν - και ως προς το περιεχόμενό τους. Η παρούσα διαδικασία εξετάζει τις εν λόγω αμφιβολίες. Εκτενής παρουσίαση των λόγων για τους οποίους κινήθηκε η διαδικασία δημοσιεύθηκε στην Επίσημη Εφημερίδα (SGS-Thomson ((ΕΕ C 358 της 27.11.1996 )), Philips ((ΕΕ C 393 της 31.12.1996 ))). Και στις δύο υποθέσεις η Επιτροπή δεν έχει λάβει ακόμη τελική απόφαση.

3. Κατά το 1995 οι ευρωπαϊκές επενδύσεις στην έρευνα ανήλθαν στο 1,9 % του ακαθαρίστου εγχωρίου προϊόντος (ΑΕΠ) έναντι του 2,45% στις Η.Π.Α και 2,95% στην Ιαπωνία.